**Disconnected:**

**What happens when 100 teenagers wake up without their smartphones?**

**תקציר הספר**

דמו לעצמכם שכמאה בני נוער בגילאי בית הספר התיכון, בנים ובנות, בני עיר ובני כפר, "מכורי סלולר כבדים" ומשתמשים רגילים, מתנתקים ממכשיר הסמארטפון שלהם למשך שבוע ימים. נשמע מעט דמיוני, אך כך אירע בניסוי מרתק שערכנו לאחרונה, עליו מתבסס ספר זה. במהלך שבוע ארוך ומאתגר תיעדו הצעירים את חוויותיהם ביומנים אישיים, ולאחריו באמצעות ראיונות אישיים וקבוצתיים. הם תיארו את תחושותיהם הפיזיות והפסיכולוגיות בלי המכשיר ואת השפעת הניתוק ממנו על חייהם החברתיים והמשפחתיים, על ניהול הזמן ומטלות היומיום. המשתתפים תיארו את ההתרחשויות ללא הסמארטפון במרחב בית הספר ובשעות הפנאי, את הגעגוע למכשיר, את תחושת חסרונו ברגעי ההשכמה בבוקר ובדקות שלפני השינה, ואף את חלומותיהם הרוויים בגעגועים לחבר הדיגיטלי שנלקח מהם.

ספר זה מעניק תובנות מעמיקות על מקומו של הסמארטפון בחיי היומיום של בני הנוער ועל התרבות הדיגיטלית של "הילידים הסלולריים", ילדי דור ה-Z. הספר מעניק זווית מבט חדשה לשאלות המסקרנות המעסיקות חוקרים, הורים, מחנכים ואנשי מקצוע: כיצד ומדוע הפך הטלפון הסלולרי למדיום התקשורת הדומיננטי ביותר בחייהם ובתרבותם של בני נוער? כיצד הוא מעצב ומשפיע על חיי היומיום שלהם? האם אכן היחסים עם הסלולר מתאפיינים בתלות ואולי אף בהתמכרות, כפי שטוענים רבים? או שמא מדובר ביחסים מסוג אחר לגמרי? בעולם רווי טכנולוגיה, השאיפה להבין טוב יותר את בני הנוער ואף את עצמנו, עוברת דרך הכרת האופן שבו טכנולוגיות אלה ארוגות בכל רגע מחיי היום-יום שלנו, לטוב, ולרע.